Christoffer Aagaard Melson (V), 2024-04-30:
Tak for det.
Og tak for initiativet til den her debat.
Det er helt afgørende for vores helbred og vores trivsel, at der er nogen til at hjælpe os, når vi har brug for hjælp.
Det er jo både i form af de mennesker, der har valgt at tage ansvar for vores alle sammens helbred ved at uddanne sig som sosu-assistent eller læge eller sygeplejerske eller noget helt fjerde – dem kan vi ikke undvære – men jeg tror også, at vi alle sammen er klar over, at det allervigtigste for, at vi alle sammen har et godt liv og også får hjælp, når det er allersværest, er, at vi har mennesker omkring os, som er villige til at træde til; det er pårørende, venner og et civilsamfund, som jo også i de fleste tilfælde spiller en meget større og mere afgørende rolle i vores liv end i de heldigvis relativt få situationer, hvor vi har brug for hjælp fra det offentlige.
Så derfor er det selvfølgelig afgørende, at de pårørende huskes og inddrages, og at vi bruger de ressourcer, som der er både blandt pårørende og i civilsamfundet generelt.
Derfor skal vi selvfølgelig også være opmærksomme på dem, der ikke har pårørende, og hvad det betyder for dem, at de ikke har pårørende.
Og så skal vi selvfølgelig ikke mindst have opmærksomhed på de pårørende og passe på dem, for det er, som vi ved, afgørende, at de også fungerer og kan blive ved med at fungere, når vi har en borger, der har udfordringer.
Der ved vi også fra en række undersøgelser, at det kan være meget belastende at være pårørende.
Vi ved, at over halvdelen af de pårørende til demensramte oplever en decideret negativ indflydelse i forhold til deres helbred, altså ens eget helbred som pårørende.
Vi ved, at for pårørende til hjertepatienter er det en tredjedel, der oplever det.
Endnu værre bliver det, når de pårørende er børn.
Mere end 300.000 danske børn bor med en forælder med en psykisk sygdom.
Det er ikke let og kan desværre have negative konsekvenser.
Så det skal vi i den grad være opmærksomme på.
Jeg synes, at vi i den her regering har forsøgt at gøre noget ved de her problematikker på en meget konkret måde.
Vi aftalte i oktober 2023 at afsætte midler til børn og unge som pårørende.
Det dækker over systematisk opsporing af børn som pårørende til en patient med psykisk sygdom og opkvalificering af sundhedspersonalets kompetencer inden for håndtering af de her børn.
Vi prioriterede også de pårørende i forbindelse med den første del af den 10-årige psykiatriplan, som vi kiggede på her i efteråret.
Og som det også tidligere har været nævnt, er vi på ældreområdet konkret gået til værks, bl.a. ved at lave de her brugerbestyrelser, hvor vi kan få noget af den vigtige viden, som de pårørende har, bragt endnu mere i spil i forbindelse med plejehjem.
Vores holdning i Venstre er generelt, at jo tættere beslutningen bliver taget på de pårørende, jo bedre og mere præcise kan resultaterne blive.
Jeg tror, at vi alle sammen kender det her med, at vi faktisk har kunnet bidrage med nogle ret afgørende ting, når vores kære har haft brug for hjælp, hvad enten det er i ældreplejen eller i vores sundhedssystem.
Vi vil meget gerne fortsætte den her debat om, hvad vi kan gøre yderligere for at sikre en bedre inddragelse af pårørende og generelt sikre, at civilsamfundet får så gode muligheder som overhovedet muligt for at løfte den helt afgørende del, som pårørende og civilsamfundet har i forhold til at sikre, at vi alle sammen har et godt helbred og en god trivsel.
Så tak for debatten, og vi ser frem til at fortsætte den i den kommende tid.